**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Οκτωβρίου 2022, ημέρα Τρίτη και ώρα 15:15΄, στην Αίθουσα «Προέδρου Αθανασίου Κωνστ. Τσαλδάρη» (223),συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης,  την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων«Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου».

Στη συνεδρίαση παρέστη ο Υφυπουργός Παιδείας και Θρησκευμάτων, κύριος Ευάγγελος (Άγγελος) Συρίγος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Καππάτος Παναγής, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Καλησπέρα σας. Αρχίζει η συνεδρίαση της Επιτροπής μας, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων«Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου». Καθώς πρόκειται για κύρωση Διεθνούς Συνθήκης, Σύμβασης, η συνεδρίαση θα είναι μία, επί της αρχής, επί των άρθρων και στο σύνολο του σχεδίου νόμου.

Το λόγο έχει ο Εισηγητής της Πλειοψηφίας, ο κ. Ιωάννης Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με τις διατάξεις του υπό συζήτηση νομοσχεδίου, κυρώνεται και έχει την ισχύ, που ορίζει το άρθρο 28 παρ. 1 του Συντάγματος, η Εκπαιδευτική Συμφωνία, μεταξύ της Ελληνικής Δημοκρατίας και της Δημοκρατίας του Μαυροβουνίου, που υπεγράφη στην Ποντγκόριτσα, στις 26 Ιουνίου 2015.

 Η εν λόγω Συμφωνία θέτει, ως στόχο, να ενισχύσει την εκπαιδευτική συνεργασία στους τομείς της προσχολικής, πρωτοβάθμιας, επαγγελματικής, δευτεροβάθμιας, ανώτερης και ανώτατης εκπαίδευσης, καθώς και της εκπαίδευσης ενηλίκων μεταξύ των δύο χωρών.

Πρόκειται για μια Συμφωνία συνεργασίας, που οδηγεί σε ενδυνάμωση των σχέσεων, μεταξύ Ελλάδας και Μαυροβουνίου, στον τομέα της εκπαίδευσης και εν γένει του πολιτισμού.

Τα οφέλη αυτής της συνεργασίας μπορούν να καταμετρηθούν σε ποικίλους τομείς και μπορούν να αποτελέσουν μοχλό δημιουργίας νέων αναπτυξιακών δράσεων, οι οποίες θα προσπορίσουν οφέλη και με την οικονομική διάσταση του όρου, αλλά και τη θετική προβολή των χωρών μας, ως δυναμικού παραγωγού κουλτούρας και πολιτισμού.

Πριν την ανάπτυξη των επιμέρους διατάξεων και προκειμένου να αναδειχθεί η αναγκαιότητα ανάπτυξης των σχέσεων με το Μαυροβούνιο, θα ήθελα να αναφέρω κάποια στοιχεία, σχετικά με τη χώρα αυτή, που αναπτύσσει μια νέα ευρωπαϊκή δυναμική.

 Το Μαυροβούνιο είναι μία χώρα της Ανατολικής Ευρώπης, που, όπως γνωρίζουμε όλοι, βρίσκεται σε μια περιοχή, με άκρως ταραγμένη ιστορία και πληθώρα εξελίξεων. Έχοντας αποκτήσει την πλήρη ανεξαρτησία της από τη Σερβία, μετά από διεξαγωγή δημοψηφίσματος, το 2006, η χώρα πλέον συμμετέχει σε αρκετά μεγάλο αριθμό διεθνών οργανισμών, μεταξύ των οποίων τα Ηνωμένα Έθνη, το ΝΑΤΟ και ο Ευρωπαϊκός Οργανισμός Συνοριοφυλακής και Ακτοφυλακής.

 Το Δεκέμβριο του 2008 η χώρα υπέβαλε αίτηση προσχώρησης στην Ε.Ε., για την οποία, το 2011, η Επιτροπή διατύπωσε θετική γνώμη και πλέον βρίσκεται σε κατάσταση υποψήφιας προς ένταξη χώρας. Αξίζει να σημειωθεί, μάλιστα ότι παρά το γεγονός ότι ακόμη η χώρα δεν αποτελεί μέλος της Ε.Ε. ούτε της Οικονομικής Νομισματικής Ζώνης της Ευρώπης, ενώ παράλληλα δεν έχει συνάψει κάποια επίσημη νομισματική συμφωνία με την Ε.Ε., το νόμισμα, το οποίο έχει υιοθετήσει, είναι το ευρώ.

Παρατηρούμε, λοιπόν, πως αν και το Μαυροβούνιο αντιμετωπίζει δυσκολίες στοn πολιτικο-οικονομικό τομέα, ούσα μία εκ των υπολοίπων βαλκανικών χωρών, στις οποίες οι συνθήκες διαβίωσης είναι πολύ πιο δύσκολες από τις υπόλοιπες χώρες της Ευρώπης, ωστόσο γίνονται σοβαρές προσπάθειες βελτίωσης και ανάπτυξης, με ζωντανότερο παράδειγμα, αυτό της αίτησης ένταξης στην Ε.Ε., ενέργεια με πολλά προαπαιτούμενα στην οικονομία και στην πολιτική της χώρας, για να γίνει πράξη.

Βάσει όλων των ανωτέρω, γίνεται απολύτως κατανοητή η σπουδαιότητα της κύρωσης αυτής της Συμφωνίας, μεταξύ της Ελλάδας και του Μαυροβουνίου, μιας χώρας με εξαιρετικά αναπτυσσόμενη δυναμική.

Προχωρώντας τώρα στην ανάλυση των άρθρων, εκκινώ με το άρθρο 1, που ορίζει ότι ο σκοπός της Συμφωνίας είναι η ανάπτυξη της συνεργασίας των δύο κρατών στον τομέα της εκπαίδευσης και ειδικότερα, όπως ορίζεται στο 2ο άρθρο, στους τομείς προσχολικής, πρωτοβάθμιας, επαγγελματικής, δευτεροβάθμιας, ανώτερης και ανώτατης εκπαίδευσης, καθώς και στην εκπαίδευση ενηλίκων.

Στο 3ο άρθρο, αναφέρεται ρητά ότι τα συμβαλλόμενα μέρη θα ενθαρρύνουν την ενεργό συνεργασία, στο πλαίσιο εκπαιδευτικών προγραμμάτων της Ε.Ε., της UNESCO, του Συμβουλίου της Ευρώπης και άλλων διεθνών οργανισμών, στον τομέα της εκπαίδευσης.

Στο 5ο άρθρο, περιγράφονται οι τρόποι συνεργασίας, οι οποίοι συνίστανται στην ανταλλαγή καθηγητών, βάσει των συμφωνιών, μεταξύ των ιδρυμάτων, ανταλλαγή εμπειριών σε θέματα μεταρρύθμισης εκπαιδευτικών συστημάτων και αξιολόγησης της εκπαιδευτικής εμπειρίας, με τη διοργάνωση κοινών συνεδρίων και συναντήσεων εργασίας.

Ανταλλαγή πληροφοριών και δημοσιεύσεων για όλους τους τομείς των εκπαιδευτικών δραστηριοτήτων και σε άλλους τρόπους συνεργασίας, που στοχεύουν, στη βελτίωση των ανταλλαγών, στον τομέα της εκπαίδευσης.

Στο έκτο άρθρο, γίνεται αναφορά στους τομείς, στους οποίους τα μέρη θα ανταλλάξουν τις εμπειρίες τους, με έμφαση στην εκπαιδευτική μεταρρύθμιση, στη μεταρρύθμιση της διδακτέας ύλης, στην ανάπτυξη συστήματος πληροφορικής, στον τομέα εκπαίδευσης, στην παραγωγή βιβλίων και σχολικών βοηθημάτων, στην αξιολόγηση των εκπαιδευτικών διαδικασιών, των αποτελεσμάτων της εκμάθησης, καθώς και της επιμόρφωσης και επαγγελματικής βελτίωσης των εκπαιδευτικών.

Στα επόμενα άρθρα και συγκεκριμένα στο έβδομο, όγδοο και ένατο άρθρο, γίνεται λόγος για την εντατικοποίηση των επαφών, μεταξύ σχολείων, μέσω σχολικών συμπράξεων και ενός πολυμερούς σχολικού δικτύου και για την καθιέρωση της συνεργασίας, στον τομέα της ενσωμάτωσης παιδιών, με ειδικές εκπαιδευτικές ανάγκες, μέσω ανταλλαγής πληροφοριών, εμπειριών και βιβλίων αναφοράς, καθώς και μέσω ενθάρρυνσης της ανάπτυξης των σχολικών συμπράξεων.

Σημαντικότατο και το άρθρο 9 της Συμφωνίας, που στοχεύει στη βελτίωση της συνεργασίας, στον τομέα της επαγγελματικής εκπαίδευσης και της εκπαίδευσης ενηλίκων, με ανταλλαγή πληροφοριών και διερεύνηση της δυνατότητας ανταλλαγής εμπειρογνωμόνων.

Επίσης, πολύ σημαντική και η πρόβλεψη του δέκατου άρθρου, όπου αναφέρεται ότι κάθε χρόνο τα δύο μέρη, με βάση την αρχή της αμοιβαιότητας, θα προσφέρουν υποτροφίες για προπτυχιακές και μεταπτυχιακές σπουδές, κατόπιν δημοσίευσης της σχετικής ανακοίνωσης.

Εξίσου καθοριστικής σημασίας και η ανταλλαγή ετησίως μελών των ακαδημιών των δύο χωρών και του διδακτικού προσωπικού των ιδρυμάτων Ανώτερης και Ανώτατης εκπαίδευσης, για βραχείες επισκέψεις μελέτης και για την ανταλλαγή εμπειριών επιστημονικών δημοσιεύσεων, διοργάνωση κοινών ερευνητικών έργων και παράδοση διαλέξεων στην άλλη χώρα. Επιπλέον, με στόχο την ενθάρρυνση των αμοιβαίων σπουδών στη γλώσσα και στη λογοτεχνία, προωθείται η ανταλλαγή εισηγητών, εκπαιδευτικών και εμπειρογνωμόνων στη γλώσσα, καθώς και η διοργάνωση μαθημάτων και σεμιναρίων.

Αξιοσημείωτο το 13ο άρθρο της Συμφωνίας, βάσει του οποίου προβλέπεται η συνεργασία των μερών, σε θέματα αμοιβαίας αναγνώρισης πτυχίων και τίτλων σπουδών, ενθαρρύνοντας τη συνεργασία, μεταξύ των διεπιστημονικών οργανισμών αναγνώρισης ακαδημαϊκών τίτλων και τις συναντήσεις εργασίας, με στόχο την ανάπτυξη συμβατών διαδικασιών και κριτηρίων, για την αναγνώριση διπλωμάτων.

Συνεργασία θα υπάρξει και για την αναγνώριση των απολυτηρίων Πρωτοβάθμιας, Δευτεροβάθμιας και επαγγελματικής εκπαίδευσης, με στόχο τη συνέχιση της εκπαίδευσης, που έχει ληφθεί, σε αναγνωρισμένα δημόσια σχολεία, σύμφωνα με την εθνική τους νομοθεσία. Επιπλέον, είναι πολύ σημαντικό, ότι με το ίδιο άρθρο, ενθαρρύνεται η ανταλλαγή φοιτητών μεταξύ των ιδρυμάτων Ανώτερης και Ανώτατης εκπαίδευσης.

Σε αυτό το σημείο, θα ήθελα να αναφερθώ στη σπουδαιότητα της συγκεκριμένης πρόβλεψης, δοθέντος ότι με την ανταλλαγή φοιτητών και εκπαιδευτικών, δίνεται στους συμμετέχοντες η μοναδική ευκαιρία να έρχονται σε επαφή με άλλα εκπαιδευτικά συστήματα. Οι συμμετέχοντες έχουν τη δυνατότητα να γνωρίσουν, με την παραμονή τους στο εξωτερικό, όχι μόνο ένα διαφορετικό πολιτισμικό περιβάλλον, αλλά και ένα διαφορετικό σύστημα εκπαίδευσης και εργασίας. Αντιστοίχως, οι καθηγητές αποκτούν επιπρόσθετες εμπειρίες εκπαιδευτικού χαρακτήρα. Στη σημερινή εποχή, πρέπει, μέσα στα πλαίσια της παγκοσμιοποίησης, να κινηθούμε πέρα από τα εθνικά σύνορα και να αξιοποιήσουμε κάθε ευκαιρία, που παρουσιάζεται, στο εξωτερικό, ώστε να σημειώσουμε πρόοδο. Η παγκοσμιοποίηση αφορά και τον εκπαιδευτικό τομέα. Είναι πολύ σημαντικό, λοιπόν, να υπάρχει στην Ευρώπη μια κοινή γραμμή στην εκπαίδευση. Οι κοινές προδιαγραφές στην εκπαίδευση έχουν, ως αποτέλεσμα, την αποφοίτηση υψηλού επιπέδου πτυχιούχων από τα εκπαιδευτικά ιδρύματα, οι οποίοι, με τα διεθνή προγράμματα ανταλλαγών, συμβάλλουν στην πρόοδο της χώρας, η οποία τους φιλοξενεί.

 Από τη μια πλευρά, οι εμπειρίες των φοιτητών και των εκπαιδευτικών, οι οποίοι συμμετέχουν στα διεθνή προγράμματα ανταλλαγής και έρευνας συμβάλλουν θετικά στον τομέα της Τριτοβάθμιας εκπαίδευσης. Οι φοιτητές, οι οποίοι συνεχίζουν τις σπουδές τους ή ασκούν την πρακτική τους άσκηση, σε διεθνές περιβάλλον, δεν ανταλλάζουν τις γνώσεις τους μόνο με τους φοιτητές της χώρας τους, αλλά και με φοιτητές από άλλες χώρες, οι οποίοι συμμετέχουν σε αυτά τα διεθνή προγράμματα ανταλλαγής φοιτητών.

Από την άλλη πλευρά, επιστρέφοντας πίσω στην πατρίδα τους, προσφέρουν τις γνώσεις, τις εμπειρίες και τις ιδέες, που απέκτησαν, στο εξωτερικό. Αυτές, άλλωστε, είναι οι προϋποθέσεις, οι οποίες οδηγούν σε μια επιτυχημένη επαγγελματική αποκατάσταση των μελλοντικών πτυχιούχων Τριτοβάθμιας εκπαίδευσης και γι’ αυτό είναι πολύ σημαντικό να ενθαρρύνονται τέτοιου είδους συνεργασίες και συμφωνίες, μεταξύ των χωρών.

Στο 16ο άρθρο ορίζεται ότι για την υλοποίηση της Συμφωνίας τα μέλη θα συστήσουν μια μεικτή επιτροπή, η οποία θα αποτελείται από τα μέλη, που θα οριστούν, από καθένα από τα συμβαλλόμενα μέρη. Η επιτροπή θα συνέρχεται, τακτικά, μια φορά ανά τρία έτη, εκ περιτροπής στις δύο χώρες και θα είναι επιφορτισμένη με το σχεδιασμό και συντονισμό της κοινής συνεργασίας, στο πλαίσιο της παρούσας Συμφωνίας, τη διευθέτηση και τον καθορισμό νέων τομέων αμοιβαίας συνεργασίας. Η Συμφωνία θα παραμείνει σε ισχύ για χρονικό διάστημα 5 ετών, βάσει του 18ου άρθρου.

Συνοψίζοντας, θα ήθελα να σημειώσω ότι με την κύρωση της εν λόγω Συμφωνίας, θα διευρυνθεί περαιτέρω το πεδίο συνεργασίας, μεταξύ των εκπαιδευτικών και πολιτιστικών ιδρυμάτων Ελλάδας και Μαυροβουνίου. Η δε διεξαγωγή προγραμμάτων ανταλλαγών θα ενισχύσει την ανθρώπινη επαφή και θα δημιουργήσει νέες αναπτυξιακές δράσεις, που θα προσπορίσουν οφέλη και στις δύο χώρες, σε ποικίλους τομείς, όχι μόνο με την πολιτιστική, αλλά και με την οικονομική διάσταση του όρου. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Ευχαριστούμε, κύριε Πασχαλίδη. Το λόγο έχει ο Εισηγητής της Μειοψηφίας, ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θέλω, αρχίζοντας, να ευχηθώ καλή χρονιά, υγεία και δύναμη πάνω από όλα και κουράγιο στην εκπαιδευτική κοινότητα, στους μαθητές, στις μαθήτριες, στους γονείς τους, που δοκιμάζονται, όχι ολίγο αυτά τα τελευταία τρία χρόνια, χωρίς να τους ακούει κανείς.

Βεβαίως, σήμερα ερχόμαστε να κυρώσουμε μια συμφωνία μορφωτικών υποθέσεων, η οποία είναι πάντα σημαντική, στο «νέο πολυπολικό κόσμο», που θα είναι πραγματικά νέος, αν κατορθώσει να απαλλαγεί από τα δεινά και τις αμαρτίες του παρελθόντος, αλλά αυτό δεν γίνεται ποτέ – δεν έγινε, δηλαδή, στην ιστορία ποτέ, χωρίς γενναίες αποφάσεις.

 Δεν μπορούμε να προχωρήσουμε σε αυτό το «νέο κόσμο», κουβαλώντας τα λάθη του παλιού στις αποσκευές μας. Αλλιώς, θα είμαστε καταδικασμένοι να τα επαναλάβουμε και να συνεχίσουμε να αποτυγχάνουμε, ενώ το ζήτημα για εμάς είναι πλέον να αλλάξουμε, για να πετύχουμε. Να συναντήσουμε καινούργιες προκλήσεις και να τις κατακτήσουμε και όλες αυτές οι απόψεις είναι πάρα πολύ σημαντικές, όταν δούμε, ότι αναφερόμαστε σε χώρες των Βαλκανίων, που έχουν πλέον μια πολλοστή σημασία γι’ αυτόν το ρόλο, γιατί τώρα μιλάμε για παγκοσμιοποίηση.

 Σήμερα, μας δίνεται η ευκαιρία να μιλήσουμε για Βαλκανιοποίηση και αυτό με την αντίθετη έννοια του όρου, που στη διεθνή βιβλιογραφία, έχει επικρατήσει ως το «Balkanization» δηλαδή, τον κατακερματισμό. Οφείλουμε τώρα να μιλήσουμε, να δώσουμε μια νέα έννοια στον όρο.

 Η χώρα μας βρίσκεται στο γεωγραφικό κέντρο πολλών κρίσεων και εντάσεων, διατηρώντας, ωστόσο, το ρόλο της, ως πόλος σταθερότητας και ασφάλειας, στην περιοχή. Παράλληλα, ως χώρα Ευρωπαϊκή, Μεσογειακή, Βαλκανική και ως χώρα της ευρύτερης Παρευξείνιας γειτονιάς, επιδιώκει να αποτελέσει μια γέφυρα συνεργασίας για την περιοχή. Κόμβος επενδύσεων, εμπορίου, ενεργειακής συνεργασίας, μεταφορών, τουρισμού, πολιτιστικών και εν τέλει μορφωτικών ανταλλαγών, στο σταυροδρόμι τριών ηπείρων.

 Αναφερόμενος τώρα στα Βαλκάνια, όλοι αντιλαμβανόμαστε τις επικοινωνίες τις πολιτιστικές, τις μορφωτικές και τις πνευματικές, όσον αφορά στην ενημέρωση, την καταγραφή, την επικοινωνία και κατανόηση της ιστορίας. Γιατί το ζητούμενο της ιστορίας, στην περιοχή μας, είναι μείζον, αυτήν την εποχή και εξακολουθεί να υφίσταται ως τέτοιο. Βεβαίως, μια και μιλάμε για Βαλκανιοποίηση και για χώρα των Βαλκανίων, δεν μπορούμε να ξεχάσουμε και τη γείτονα μας Βόρεια Μακεδονία.

 Κύριε Πρόεδρε, συμπληρώνονται περίπου 4 χρόνια από την Κύρωση στη Βουλή, της Συμφωνίας των Πρεσπών. Παρά, όμως, την αναγνώριση και από την Κυβέρνηση της Νέας Δημοκρατίας του προωθητικού τους ρόλου και την παραδοχή, ότι πρέπει να τηρηθεί και να τιμηθεί, παρατηρούνται ακόμα σοβαρά προβλήματα υστέρησης στην πλήρη εφαρμογή της και πολλά κρούσματα κακοφωνίας και διγλωσσίας, υποκρισίας εκ μέρους Υπουργών και στελεχών της Νέας Δημοκρατίας.

 Μπορώ να αναφέρω τα πιο χαρακτηριστικά προβλήματα, ως προς την εφαρμογή της Συμφωνίας, που διατηρούνται. Την πολύμηνη καθυστέρηση ψήφισης νομοσχεδίων, που έχουν, ήδη, κατατεθεί στη Βουλή, όπως η κύρωση του μνημονίου κατανόησης για την οικονομική συνεργασία, η κύρωση της τεχνικής διευθέτησης μεταξύ των δύο Υπουργείων Άμυνας, η κύρωση του μνημονίου συνεργασίας για την επιτάχυνση της διαδικασίας ένταξης της Δημοκρατίας Βόρειας Μακεδονίας στην Ευρωπαϊκή Ένωση και τέλος, μιας και μιλάμε για μορφωτικές υποθέσεις, η σημαντική υστέρηση στη λειτουργία των επιτροπών για τα σχολικά βιβλία, που αναφέρεται, στο άρθρο 8 της Συμφωνίας και για τα εμπορικά σήματα, με αποτέλεσμα να παραμένουν στοιχεία αλυτρωτισμού στα βιβλία της γειτονικής χώρας και να μη σημειώνεται ουσιαστική πρόοδος στο μείζον ζήτημα της προστασίας προϊόντων από τη Μακεδονία.

Υπενθυμίζεται ότι με ανταλλαγή ρηματικών διακοινώσεων, τον Ιούνιο του 2019, Ελλάδα και Βόρεια Μακεδονία είχαν συμφωνήσει στην άμεση τροποποίηση των σχολικών βιβλίων της δεύτερης, σε σχέση με την ιστορία της Αρχαίας Μακεδονίας. Καταλαβαίνετε τη σημασία αυτών των εκκρεμοτήτων, όταν εδώ ερχόμαστε να κάνουμε - και καλά κάνουμε - μια Κύρωση Συμφωνίας για το Μαυροβούνιο. Είναι προφανές ότι η αντίθεση ορισμένων στελεχών της Ν.Δ., συμπεριλαμβανομένου του πρώην Πρωθυπουργού, κ. Σαμαρά, δεν αποτελεί δικαιολογητικό ρόλο, για τις παραπάνω καθυστερήσεις, που βλάπτουν τα εθνικά συμφέροντα ούτε και για την εν γένει ομηρία της Κυβέρνησης, σε σημαντικούς τομείς της εξωτερικής πολιτικής.

Η συγκεκριμένη Συμφωνία με το Μαυροβούνιο, που ανταποκρίνεται, στις προδιαγραφές και το κλισέ αυτών των μορφωτικών επικοινωνιών, ανάμεσα στις χώρες και τις καλύπτει, νομίζουμε ότι είναι ένα βήμα θετικό, το οποίο επικροτούμε.

 Θα ήθελα, όμως, κύριε Υπουργέ, να επιστήσω την προσοχή σας στο εξής. Διάβασα προσεκτικά τη Συμφωνία και βεβαίως, όπως και ο Εισηγητής ανέφερε, αναφέρεται στη νομοθεσία, στην προσχολική, πρωτοβάθμια, δευτεροβάθμια, επαγγελματική, ανώτερη, ανώτατη και εκπαίδευση ενηλίκων, άρθρο 2. Και στο 13, αλλά και σε άλλα άρθρα, όπου αναφέρεται ότι θα ενθαρρυνθούν η ανταλλαγή φοιτητών ανώτερης ανώτατης εκπαίδευσης. Διαπίστωσα, όμως, ότι στο άρθρο 6, που λέει για τις δύο χώρες, θα ανταλλάξουν τις εμπειρίες τους, στην προσχολική, πρωτοβάθμια, επαγγελματική και δευτεροβάθμια γενική εκπαίδευση, απουσιάζει η τριτοβάθμια γενική εκπαίδευση. Έριξα μια ματιά και στο αγγλικό κείμενο και πραγματικά απουσιάζει και εκεί πέρα. Μάλλον, εκτιμώ ότι είναι θέμα, το οποίο είναι τεχνικής έλλειψης και παρακαλώ πολύ, με την παρέμβασή σας, να διορθωθεί.

Τελειώνω, μιας και μιλάμε για μορφωτικές υποθέσεις, για βιβλία, για πνευματικότητα, να τονίσω δύο πράγματα, με αφορμή το μνημόνιο. Η παρούσα Κυβέρνηση τι έχει κάνει επί 3,5 χρόνια για το θέμα και το πεδίο του βιβλίου, το οποίο πλήττεται ιδιαίτερα; Τι έχει κάνει, για να φτιάξει ένα ενιαίο φορέα του βιβλίου, όπως είχε φτάσει σχεδόν στο τελικό στάδιο, από την Κυβέρνηση ΣΥΡΙΖΑ; Ξέρετε, πολύ καλά, ότι πριν από την Κυβέρνηση ΣΥΡΙΖΑ είχε καταργηθεί το Εθνικό Κέντρο Βιβλίου. Γιατί ακούω συχνά, από διάφορες πλευρές «ο πολιτισμός», «για να έχουμε εξωστρέφεια», «ο πολιτισμός μας προς τα έξω» κ.λπ., κ.λπ.. Το Εθνικό Κέντρο Βιβλίου τα κατοχύρωνε αυτά, αλλά καταργήθηκε. Η Κυβέρνηση ΣΥΡΙΖΑ προχωρούσε στη σύσταση και είχε φτάσει στο τέλος. Τώρα, δεν βλέπουμε τίποτα, σε πολύ σημαντικά ζητήματα μόρφωσης, κουλτούρας, όπως η βιβλιοπαραγωγή, η μείωση των συντελεστών ΦΠΑ στον κατώτερο και διάφορα άλλα ζητήματα. Αυτά ήθελα να θέσω υπόψη σας, κύριοι συνάδελφοι, και σας ευχαριστώ για την προσοχή σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Απλά να επισημάνω ότι καθώς μιλάμε για Κύρωση Συμφωνίας, η οποία υπεγράφη, το 2015, δεν μπορούμε να επέμβουμε στο κείμενο της Συμφωνίας. Απλώς ψηφίζουμε «ναι» ή «όχι», για την Κύρωση ή μη της συγκεκριμένης Σύμβασης. Τώρα, για το αν καλύπτεται ή όχι η τριτοβάθμια εκπαίδευση, νομίζω θα υπάρξουν τοποθετήσεις των υπολοίπων Εισηγητών και του Υπουργού για το θέμα αυτό.

 Τον λόγο έχει η κυρία Κεφαλίδου.

 **ΧΑΡΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε. Καλησπέρα, κύριοι συνάδελφοι, καλή αρχή στη νέα Σύνοδο για την Επιτροπή Μορφωτικών, που ξεκινάει, με μια Κύρωση Συμφωνίας, με το Μαυροβούνιο, που χρονολογείται, από τον Ιούνιο του 2015 και αφορά στη συνεργασία των δύο συμβαλλόμενων κρατών στον τομέα της εκπαίδευσης.

Στα άρθρα 1 και 2 της Συμφωνίας, καθορίζεται, σε αδρές γραμμές, το πλαίσιο συνεργασίας και αναφέρεται ότι τα δύο μέρη θα ενθαρρύνουν, βάσει της αρχής της αμοιβαιότητας, την ανάπτυξη της εκπαίδευσης, στον τομέα της προσχολικής, της πρωτοβάθμιας, της επαγγελματικής, της δευτεροβάθμιας, της ανώτερης και ανώτατης εκπαίδευσης, καθώς και της εκπαίδευσης ενηλίκων.

Η Συμφωνία, που συζητάμε, υπογράφηκε, επί Κυβέρνησης ΣΥΡΙΖΑ - ΑΝΕΛ και είναι γεγονός ότι δεν είναι να απορεί κανείς τι ακριβώς είχαν στο μυαλό τους. Δηλαδή, τι ακριβώς μια Κυβέρνηση, που θα σας θυμίσω λίγο τα έργα και τις ημέρες της, τι ακριβώς θα αντάλλασσε με αυτήν τη φίλια χώρα;

 Υπήρχε πάρα πολύς ανορθολογισμός και προβλήματα, που δημιουργήθηκαν, στην παιδεία, κατά τη διάρκεια αυτής της κυβερνητικής θητείας, πριν τεσσεράμισι χρόνια, σε όλες τις βαθμίδες. Ανταλλαγή, επί τη βάσει της αμοιβαιότητας, σημαίνει και παίρνω και δίνω. Τι είχαμε επί ΣΥΡΙΖΑ, ακριβώς, να προσφέρουμε, στον τομέα της εκπαίδευσης; Μήπως την κατάργηση του ολοήμερου σχολείου, από τον κ. Φίλη και τον κ. Γαβρόγλου; Την εν μία νυκτί αυτόματη πανεπιστημιοποίηση των Τ.Ε.Ι.; Το σύστημα εισαγωγής στην τριτοβάθμια εκπαίδευση, με μέσο όρο βαθμολογίας, 2 και 3, με κλίμακα το 20; Την εμπέδωση της ήσσονος προσπάθειας; Την ισοπέδωση της εκπαιδευτικής διαδικασίας; Την αντίληψη της αριστείας, ως ρετσινιάς; Προφανώς, το αντισυμβαλλόμενο μέρος, δηλαδή, οι φίλοι στο Μαυροβούνιο, δεν είχαν και ιδιαίτερη θέρμη να εισάγουν στη χώρα τους τίποτα από τα παραπάνω.

Και ερχόμαστε στο σήμερα. Η Κυβέρνηση, ούτε αυτή βιάστηκε να κυρώσει τη Συμφωνία. Την έφερε λίγους μήνες, πριν από τη λήξη της. Και, όπως είπαμε, η Συμφωνία έχει, σαν βάση της, την ανταλλαγή και τη συνεργασία. Ας δούμε, λοιπόν, τι έχει καταφέρει η Δημοκρατία του Μαυροβουνίου, μέχρι σήμερα. Στις 29 Μαρτίου 2022, υπάρχει η Έκθεση του δικτύου «Ευρυδίκη», που αφορά την πιο δίκαιη και συμπεριληπτική τριτοβάθμια εκπαίδευση στην Ευρώπη, στην οποία αξιολογείται η αποτελεσματικότητα των πολιτικών δεσμεύσεων των επιμέρους χωρών, για την ενίσχυση της κοινωνικής δικαιοσύνης στην τριτοβάθμια εκπαίδευση. Στο Μαυροβούνιο, λοιπόν, υπάρχει δημόσια χρηματοδότηση της τριτοβάθμιας εκπαίδευσης και πραγματοποιείται, εξ ολοκλήρου, σε κεντρικό επίπεδο, με κάποια συνεισφορά από τις τοπικές αυτοδιοικήσεις. Όσον αφορά στη χρηματοδότηση των δημοσίων ιδρυμάτων της τριτοβάθμιας εκπαίδευσης, τα αμοιβαία δικαιώματα και οι υποχρεώσεις, μεταξύ του δημοσίου ιδρύματος και της Κυβέρνησης, για την υλοποίηση των προγραμμάτων σπουδών του κύκλου 1 και 2, ρυθμίζονται από Συμφωνία χρηματοδότησης. Τον Μάιο του 2019, υπεγράφη Συμφωνία χρηματοδότησης, μεταξύ της Κυβέρνησης του Μαυροβουνίου και του Πανεπιστημίου του Μαυροβουνίου, με περίοδο ισχύος 3 έτη. Το νέο αποκαλούμενο «μοντέλο συμβατικής χρηματοδότησης» θα δώσει, για πρώτη φορά, μια σαφή εικόνα της σχέσης των παραμέτρων εισόδου και εξόδου, καθώς και της απόδοσης σε όλους τους δείκτες, με τους οποίους αξιολογούνται τα πανεπιστήμια. Όλα, προκειμένου να βελτιωθεί η ποιότητα της εργασίας στο πανεπιστήμιο της χώρας. Τα κονδύλια για την εκπαίδευση αποτελούν το 4,5% περίπου του ΑΕΠ. Η εκπαίδευση και η ανατροφή παρέχονται σε προσχολικό ίδρυμα, σε σχολείο, σε εκπαιδευτικά κέντρα, σε κέντρο πόρων από πάροχο εκπαίδευσης ενηλίκων, πανεπιστήμια, σχολές ακαδημαϊκής τέχνης και ανώτερης βαθμίδας μη τριτοβάθμιας εκπαίδευσης, τα οποία μπορούν να είναι είτε δημόσια είτε ιδιωτικά.

Μεγάλο θέμα είναι η διασφάλιση της ποιότητας, η οποία ποιότητα του εκπαιδευτικού έργου στα ιδρύματα της τριτοβάθμιας εκπαίδευσης πραγματοποιείται και εσωτερικά και εξωτερικά. Το αρμόδιο Υπουργείο Παιδείας, Επιστημών, Πολιτισμού και Αθλητισμού ρυθμίζει τη μεθοδολογία, τόσο για την εσωτερική, όσο και για την εξωτερική αξιολόγηση. Το έργο διασφάλισης της ποιότητας στην τριτοβάθμια εκπαίδευση εκτελείται από τον Οργανισμό Ελέγχου και Διασφάλισης Ποιότητας στην Ανώτατη Εκπαίδευση, σύμφωνα με όλα τα ευρωπαϊκά πρότυπα και τις κατευθυντήριες γραμμές. Θυμίζω, ότι ο οργανισμός αυτός ιδρύθηκε, μόλις το 2017.

Σε ό, τι αφορά δε την εξωστρέφεια, που έχει υιοθετήσει, στον τομέα εκπαίδευσης, το Μαυροβούνιο, αρκεί κανείς να κάνει μια ολιγόλεπτη αναζήτηση στο διαδίκτυο και πραγματικά, θα εκπλαγεί από το τι κατάφερε αυτό το κράτος, που γεννήθηκε, πρόσφατα, το 2006, από την απόσχισή του από τη Σερβία. Αυτά σε ό,τι αφορά το μικρό και νέο Μαυροβούνιο.

Την ίδια ώρα, η Ελλάδα, η Ελλάδα, που ανήκει στους 27 της Ευρωπαϊκής Ένωσης, καταλαμβάνει διαχρονικά μια από τις χαμηλότερες θέσεις, σε ό,τι αφορά τον προϋπολογισμό για την παιδεία, ως ποσοστό του ΑΕΠ. Ενδεικτικά, θα σας πω ότι το 2019 ήταν στην 3η χειρότερη θέση, με τις δαπάνες, που διαμορφώνονται, στο 4% του ΑΕΠ. Το 2022, αύξησε τον προϋπολογισμό του το Υπουργείο Παιδείας, κατά 236 εκατομμύρια ευρώ και έφτασε στο 4,2%, ως ποσοστό του ΑΕΠ και στο προσχέδιο προϋπολογισμού, που έχουμε στα χέρια μας, για το 2023, που πρόσφατα κατέθεσε η Κυβέρνηση, βλέπουμε ότι η συνολική δαπάνη για την παιδεία έχει μείωση, κατά εβδομήντα έξι εκατομμύρια τριακόσιες ογδόντα χιλιάδες (6.380.000) ευρώ.

 Επίσης, θέλω να σημειώσω, ότι η Ελλάδα για το 2021, σε όλους τους επιμέρους δείκτες, τοποθετείται κάτω από τον ευρωπαϊκό μέσο όρο.

Δυο λόγια για την περίφημη τηλεκπαίδευση, που τόσο διαφημίστηκε από την Κυβέρνηση, κατά τη διάρκεια της πανδημίας. Έχουμε έλλειψη και ανεπάρκεια τεχνολογικών μέσων και υποδομών και αυτό, φυσικά, δεν επέτρεψε την ισότιμη πρόσβαση και συμμετοχή όλων των μαθητών, ενώ οι κρατικοί πόροι για την αγορά εξοπλισμού ήταν περιορισμένοι και διατέθηκαν, με πολύ μεγάλη καθυστέρηση. Έτσι, ευάλωτες ομάδες του μαθητικού πληθυσμού, από ασθενέστερα οικονομικά στρώματα, παιδιά, κυρίως, σε απομακρυσμένες περιοχές, έμειναν με σημαντικά μαθησιακά κενά ή αποκλείστηκαν από την εκπαιδευτική διαδικασία. Πρόσφατα δε, πρέπει να σας πω, ότι είναι απορίας άξιο, πώς καταφέραμε να μη βρούμε λύση σε ένα σχολείο στη Γαύδο, όταν έχουμε τέτοια τεχνολογική δυνατότητα και το οποίο σχολείο με δύο παιδιά, μάλλον, έχει κλείσει και τα παιδιά αυτά, με την οικογένειά τους, αναγκάστηκαν να φύγουν και να πάνε στην Κρήτη.

Θα πω και δυο λόγια για την τριτοβάθμια εκπαίδευση, όπου οι πρωτοβουλίες της Κυβέρνησης εστιάστηκαν, κυρίως, στο φαίνεσθαι και όχι στην ουσία του προβλήματος. Αντί να δοθεί έμφαση στην παρεχόμενη γνώση από τα ΑΕΙ, στην ποιότητα των σπουδών, στη λειτουργικότητα των ΑΕΙ και στον εκσυγχρονισμό τους, στην αποκατάσταση της συριζαϊκής ισοπέδωσης της ανώτατης εκπαίδευσης και της εξαφάνισης της τεχνικής και τεχνολογικής εκπαίδευσης, δυστυχώς, το βάρος έπεσε στη δημιουργία πανεπιστημιακής αστυνομίας, παγκόσμιας πατέντας και βλέπετε που βρισκόμαστε, σε σχέση με αυτό. Επίσης, στην αναδιάρθρωση της τριτοβάθμιας εκπαίδευσης, που, όμως, ενώ ήρθε ένα νομοσχέδιο, με τυμπανοκρουσίες, περιορίστηκε, τελικά, σε ένα αναποτελεσματικό νέο μοντέλο διοίκησης των ΑΕΙ, με έναν παντοδύναμο και ανεξέλεγκτο πρύτανη. Στην πρόβλεψη σύγχρονων ιδεών για ένα καλύτερο πανεπιστήμιο, που, πραγματικά, πολύ ωραία νομοθετούνται, όμως, πώς θα υλοποιηθούν, χωρίς αναγκαίες υποδομές, χωρίς προσλήψεις καθηγητών, επιστημονικού και διοικητικού προσωπικού;

Την ίδια ώρα, έμφαση δίνεται από την Κυβέρνηση, στην απελευθέρωση των διδάκτρων στις ήδη - στις περισσότερες φορές - πολύ ακριβές μεταπτυχιακές σπουδές. Και φυσικά, η αλήστου μνήμης ελάχιστη βάση εισαγωγής, που είχε σαν αποτέλεσμα, σχολές να μείνουν με μηδέν αριθμό φοιτητών. Χαρακτηριστική περίπτωση, η Αρχιτεκτονική Ξάνθης, το 2021 – 2022, όπου η Κυβέρνηση, κατανοώντας πόσο μεγάλο λάθος έκανε, τροποποιεί διαρκώς όσα έχει ψηφίσει.

Κυρίες και κύριοι συνάδελφοι, την ώρα που στη χώρα μας βάζουμε πηχυαίους τίτλους σε νομοθετήματα, που είναι εκθέσεις ιδεών και αγαθών προθέσεων, που γεμίζουν σελίδες, αυτήν την ώρα, στο Μαυροβούνιο, γίνεται πραγματικά προσπάθεια, στον τομέα της εκπαίδευσης. Και αφορά πώς θα μπορέσουν οι άνθρωποι να έχουν περαιτέρω ανάπτυξη και ενεργό συμμετοχή όλων των υπολοίπων κρατών - μελών στο σχεδιασμό, την οργάνωση και την υλοποίηση της εκπαίδευσης και της κατάρτισης. Πώς θα καταφέρουν να έχουν ανάπτυξη αρθρωτών προγραμμάτων σπουδών, πατώντας πάνω στις βασικές ικανότητες. Πώς θα μπορέσουν να προλάβουν την πρόωρη εγκατάλειψη του σχολείου. Πώς θα αναπτύξουν ένα σύστημα επαγγελματικού προσανατολισμού για όλους τους τύπους εκπαίδευσης. Πώς θα βελτιώσουν την αρχική και συνεχή επαγγελματική κατάρτιση των εκπαιδευτικών, με ιδιαίτερη προσοχή στην εκπαίδευση των εκπαιδευτικών πρακτικής κατάρτισης. Πώς θα βελτιώσουν τις συνθήκες εργασίας στα σχολεία, το σχολικό εξοπλισμό, τα διδακτικά βοηθήματα και μέσα. Πώς θα μπορέσουν να γράψουν σχολικά βιβλία και εγχειρίδια, που θα είναι σύγχρονα.

Εμείς, λοιπόν, ασχολούμαστε με αλλότρια. Έχουμε ωραίες προβλέψεις, μέσα από αυτή τη Συμφωνία, με το Μαυροβούνιο και ευχόμαστε, πραγματικά, η συνεργασία στην εκπαίδευση όλων των βαθμίδων, να μπορέσει να προχωρήσει και στις υπόλοιπες περιοχές της δικής μας γειτονιάς, αρκεί να έχουμε ανοιχτά τα μάτια μας και τα αυτιά μας, για να κερδίσουμε κάτι από τη μεθοδικότητα προσαρμογής όλων αυτών των νεοσυσταθέντων κρατών.

Με αυτές τις λίγες σκέψεις, λέω ότι εμείς, ως ΠΑΣΟΚ - Κίνημα Αλλαγής, θεωρούμε πολύ θετικές τις συμφωνίες, πρέπει να επεκταθούν και γι’ αυτό ψηφίζουμε θετικά, παρόλες τις όποιες ατέλειες, αστοχίες ή και κενά μπορεί να έχει μια τέτοια Συμφωνία, που έχει ξεκινήσει, πριν από τόσο πολύ μεγάλο χρονικό διάστημα.

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Κεφαλίδου.

Το λόγο θα λάβει ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε. Όπως έχει ήδη ειπωθεί, η εκπαιδευτική Συμφωνία της χώρας μας με το Μαυροβούνιο, την οποία συζητάμε σήμερα, υπογράφηκε, τον Ιούνιο του 2015. Πέρασαν, δηλαδή, ήδη, επτά χρόνια, μέχρι να έρθει σήμερα στη Βουλή, για να κυρωθεί, μια πενταετούς διάρκειας συμφωνία.

Το ερώτημα είναι, βέβαια, γιατί καθυστέρησε, άραγε, τόσο πολύ; Οφείλεται, μήπως στην αμέλεια των κυβερνήσεων από το 2015 ή μήπως υπάρχει κάποιος άλλος λόγος για την καθυστέρηση αυτή; Θα περιμένουμε εδώ την απάντηση της Κυβέρνησης, γιατί ξέρετε, είναι αντιφατικό να γράφεται στην Έκθεση, που συνοδεύει τη Συμφωνία, ότι η εν λόγω εκπαιδευτική Συμφωνία έρχεται να καλύψει ένα κενό στις διμερείς σχέσεις, μετά την ανεξαρτησία της Δημοκρατίας του Μαυροβουνίου, το 2006, με κοινό έρεισμα, την ανάγκη ενίσχυσης της εκπαιδευτικής συνεργασίας, στους τομείς της προσχολικής, πρωτοβάθμιας, επαγγελματικής, δευτεροβάθμιας, ανώτερης και ανώτατης εκπαίδευσης, καθώς και της εκπαίδευσης ενηλίκων. Να τα λέτε όλα αυτά και την ίδια στιγμή, να την αφήνετε αυτή τη Συμφωνία, για 7 χρόνια, στα συρτάρια του Υπουργείου Παιδείας.

Η Συμφωνία είναι ένα γενικόλογο, βέβαια, κείμενο, στο οποίο η ουσία βρίσκεται στο ότι τα μέρη τελικά θα συστήσουν μία μεικτή Επιτροπή, η οποία θα αποτελείται από τα μέλη, που θα οριστούν από καθένα από τα μέρη, θα συνέρχεται, τακτικά, μία φορά, ανά τρία έτη, εκ περιτροπής, στις δύο χώρες ή εφόσον ζητηθεί από ένα από τα μέρη και μεταξύ άλλων θα καταρτίζει περιοδικά προγράμματα συνεργασίας, καθώς επίσης και το ότι όπως είπαμε, η Συμφωνία θα παραμείνει σε ισχύ, για χρονικό διάστημα πέντε ετών, με την πρόνοια πενταετούς παράτασης.

Τώρα, πέρα από τους βραχυπρόθεσμους στόχους, όπως τίθενται στην Αιτιολογική Έκθεση, δηλαδή η προώθηση της εν γένει διμερούς εκπαιδευτικής συνεργασίας, η ανταλλαγή πανεπιστημιακών, φοιτητών, μελών των ακαδημιών και υποτρόφων, η ανταλλαγή εκπαιδευτικού υλικού, πληροφοριών, για την αναγνώριση τίτλων, η προώθηση των γλωσσών και της λογοτεχνίας των δύο χωρών, η ανάπτυξη της επαγγελματικής εκπαίδευσης και της εκπαίδευσης ενηλίκων, η ενσωμάτωση των παιδιών, με ειδικές εκπαιδευτικές ανάγκες, στόχοι, με τους οποίους, βέβαια, κανείς δεν μπορεί να διαφωνήσει, αξίζει να σταθούμε, νομίζουμε λίγο και να αποκωδικοποιήσουμε τους μακροπρόθεσμους στόχους αυτής της εκπαιδευτικής Συμφωνίας, οι οποίοι, σύμφωνα με την Αιτιολογική Έκθεση, είναι η ενίσχυση της συνεργασίας των δύο χωρών, σε εκπαιδευτικό επίπεδο, λαμβάνοντας υπόψη την ευρωπαϊκή δυναμική του Μαυροβουνίου και την ανάγκη ανάπτυξης ενός νέου συμβατικού πλαισίου διμερών σχέσεων. Η φράση – κλειδί, εδώ, βέβαια, βρίσκεται στην ευρωπαϊκή δυναμική του Μαυροβουνίου.

Το ιμπεριαλιστικό έγκλημα της διάλυσης της Γιουγκοσλαβίας, στη δεκαετία του 1990, γιατί τέτοιο ήταν, μια διάλυση της οποίας η φωτιά του πολέμου ακόμα σιγοκαίει, απειλώντας μάλιστα να ξαναφουντώσει, άνοιξε αυτή η διάλυση των χωρών και το πεδίο για τον ανταγωνισμό αντικρουόμενων ιμπεριαλιστικών γεωπολιτικών και οικονομικών, φυσικά, συμφερόντων.

Οι Ηνωμένες Πολιτείες Αμερικής, η Ευρωπαϊκή Ένωση, η Ρωσία και η Κίνα μαζί και μικρότερες εδώ περιφερειακές δυνάμεις ανταγωνίζονται, εδώ και χρόνια, για τα Δυτικά Βαλκάνια. Βασικός στόχος όλων των Ευρωατλαντικών σχεδιασμών είναι φυσικά να επιταχυνθεί η ένταξη στην Ευρωπαϊκή Ένωση και στο ΝΑΤΟ όσων χωρών της περιοχής δεν βρίσκονται, ήδη και στις δύο αυτές λυκο - συμμαχίες και να μειωθεί φυσικά η επιρροή άλλων ιμπεριαλιστικών κέντρων, όπως είναι η Ρωσία και η Κίνα.

Μια Κίνα, η οποία εντείνει την παρέμβασή της, με τη λεγόμενη πρωτοβουλία 17 +1, όπου συμμετέχουν χώρες της Κεντρικής και Ανατολικής Ευρώπης, συμπεριλαμβανομένων των Βαλκανίων, αλλά και της Ελλάδας.

 Η πρωτοβουλία αυτή, φυσικά, της Κίνας εντάσσεται στο φιλόδοξο σχεδιασμό «Μία Ζώνη - Ένας Δρόμος», που αποτελεί και τη σύγχρονη αναβίωση των παλαιότερων «δρόμων του μεταξιού». Στους επικίνδυνους αυτούς ανταγωνισμούς και το «παζάρι» συμφερόντων, συμμετέχει πρόθυμα και η ελληνική αστική τάξη, μέσω των κυβερνήσεων της, φυσικά, και μάλιστα, όχι απλώς συμμετέχει, αλλά πρωτοστατεί στους ανταγωνισμούς αυτούς, ως σημαιοφόρος της Ευρωπαϊκής Ένωσης και του ΝΑΤΟ, στα Βαλκάνια, όπως έδειξε περίτρανα και η Συμφωνία των Πρεσπών, μια Συμφωνία, η οποία, σήμερα, ενώνει τη Νέα Δημοκρατία και το ΣΥΡΙΖΑ. Μια Συμφωνία, η οποία, όπως ομολόγησε δημόσια, πρόσφατα, στη Διεθνή Έκθεση της Θεσσαλονίκης και ο Πρόεδρος του ΣΥΡΙΖΑ, αποσκοπούσε τελικά στην ένταξη της Βόρειας Μακεδονίας σε ΝΑΤΟ και Ευρωπαϊκή Ένωση, αυτό που γραφόταν, δηλαδή και στο άρθρο 2, στο πλαίσιο της λεγόμενης ευρωατλαντικής ολοκλήρωσης των Δυτικών Βαλκανίων, ώστε να περιοριστεί η επιρροή, πρωτίστως, της Ρωσίας και της Κίνας.

Με τη φράση, λοιπόν, «ευρωπαϊκή δυναμική του Μαυροβουνίου», υπονοείται σαφώς και υπηρετείται, ασφαλώς, η υλοποίηση αυτής της ευρωενωσιακής στρατηγικής έμμεσα και μέσω τέτοιων, φαινομενικά ουδέτερων, ανώδυνων ή και θετικών συμφωνιών. Ενδεικτικό είναι ότι στο τρίτο άρθρο αυτής της Συμφωνίας γίνεται καθαρά λόγος για την ενεργό συνεργασία Ελλάδας και Μαυροβουνίου, στο πλαίσιο των εκπαιδευτικών προγραμμάτων της Ευρωπαϊκής Ένωσης.

Σε αυτά τα ευρωπαϊκά προγράμματα, όπως είναι γνωστό, εφαρμόζεται αυστηρά, αυστηρότατα, η ευρωενωσιακή πολιτική του ελάχιστου μορφωτικού αγαθού, που παρέχεται, των ληξιπρόθεσμων δεξιοτήτων και της πολυκατηγοριοποίησης των πτυχίων, φυσικά, στα πλαίσια της λεγόμενης φθηνής και ευέλικτης εργασίας. Με βάση όλα τα παραπάνω και επειδή, ξέρετε, δεν θέλουμε εμείς μαζί με τα «νερά» τα ευρωενωσιακά, να πετάξουμε και το «μωρό» της εκπαιδευτικής συνεργασίας, επιλέγουμε να ψηφίσουμε «παρών» στη σημερινή Συμφωνία. Ευχαριστώ.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Καππάτος Παναγής, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ)**: Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητούμε σήμερα για μία Συμφωνία, η οποία, προφανώς, είχε ξεχαστεί στο «συρτάρι», αφού υπεγράφη την 26η Ιουνίου του μακρινού 2015. Τα πρώτα δύο άρθρα, που αναφέρονται στην ανάπτυξη συνεργασίας και στην ενημέρωση μεταξύ των κρατών, αναφορικά με τη νομοθεσία, στον τομέα της εκπαίδευσης, αν και εν συνόλω, φαίνεται να έχουν θετική χροιά, δεν γίνεται να μην τονίσουμε ότι, για να υπάρξει συνεργασία, πρέπει να υπάρχουν και αναγκαίες βάσεις και τα εργαλεία. Ο τομέας της εκπαίδευσης στη χώρα μας υστερεί σε πολλά, σε σχέση με άλλες χώρες του εξωτερικού.

Με το άρθρο 3, επιδιώκεται η ενεργή συνεργασία, στο πλαίσιο εκπαιδευτικών προγραμμάτων της Ευρωπαϊκής Ένωσης, της UNESCO, του Συμβουλίου της Ευρώπης και άλλων διεθνών οργανισμών. Πρόκειται για διάταξη, που χρήζει πολλών διευκρινίσεων. Είναι ασαφής και αόριστη. Ποια είναι τα βήματα, που θα ακολουθηθούν, για την ανάπτυξη αυτής της συνεργασίας; Υπάρχει σχετικός σχεδιασμός; Τα ίδια ισχύουν και για το άρθρο 4, που κάνει λόγο για ενθάρρυνση των επαφών, μεταξύ των κρατικών και των εκπαιδευτικών τους ιδρυμάτων.

Στο άρθρο 5, προβλέπεται η δυνατότητα ανταλλαγής καθηγητών, εμπειριών, αλλά και πληροφοριών, μεταξύ των μερών, στον τομέα της εκπαίδευσης. Το θέμα είναι όλα αυτά να έχουν πρακτικό και ουσιαστικό αντίκτυπο, στον τομέα της εκπαίδευσης, στην Ελλάδα, ο οποίος, δυστυχώς, πάσχει. Τι είδους εμπειρίες, λοιπόν, θα ανταλλάξουν τα μέρη, με το άρθρο 6; Υπάρχουν τόσα άλυτα προβλήματα, στον τομέα της εκπαίδευσης, που προέχουν. Θα αναφερθούμε σε ένα χαρακτηριστικό παράδειγμα, ως προς την παντελή απουσία παρέμβασης του Υπουργείου Παιδείας, για την τραγική κατάσταση, σε σχολικά κτίρια.

Σε πρόσφατη επικοινωνία, που είχαμε, με τον πρόεδρο και τη γραμματέα του Συλλόγου Γονέων και Κηδεμόνων του Ειδικού Σχολείου για παιδιά με αυτισμό, στην Πυλαία, μας είπαν ότι το σχολείο λειτουργεί, ακόμα, στον ίδιο χώρο, με το 2ο Εργαστήριο Ειδικής Επαγγελματικής Εκπαίδευσης και Κατάρτισης Πυλαίας-Χορτιάτη. Η καθυστέρηση υπάρχει, γιατί ο Δήμος δεν έχει στείλει στο Υπουργείο την έγκριση της Περιφερειακής Διεύθυνσης Εκπαίδευσης. Κάνουν προσπάθειες για ενοικίαση νέου χώρου, όμως, δεν έχει εγκριθεί ακόμη από τις οικονομικές υπηρεσίες του Δήμου μία τέτοια ενέργεια.

 Αυτά που ακούσαμε, δεν πιστεύαμε ότι μπορεί να συμβαίνουν. Υπάρχουν καταγγελίες για παράνομη θαμμένη δεξαμενή υγραερίου. Στο υπόγειο, υπάρχει αποθήκη υλικών καθαριότητας του δήμου. Σύμφωνα με έγγραφο, που έχει στην κατοχή του ο Σύλλογος, η αποθήκη για λογαριασμό του δήμου είχε νοικιαστεί το 2007, πριν ο χώρος γίνει σχολείο, το 2008. Στο ίδιο κτίριο, στεγάζεται το Δημοτικό και το 2ο Ε.Ε.Ε.ΕΚ. Πυλαίας - Χορτιάτη, το κτίριο έχει ενοικιαστεί για το Ε.Ε.Ε.ΕΚ., το Δημοτικό φιλοξενείται. Αποθήκες υλικών καθαριότητας, σχολεία για μαθήτριες και μαθητές με αναπηρίες και βιοτεχνία, στον ίδιο χώρο, από το 2008. Στο σχολείο δεν υπάρχει καν έξοδος διαφυγής. Αυτά τα πράγματα είναι απαράδεκτα να συμβαίνουν, εν έτει 2022, χωρίς καμία πρωτοβουλία από μέρους σας, για την αλλαγή της κατάστασης.

Περαιτέρω, σύμφωνα με σχετική έρευνα, προκύπτει ότι το εκπαιδευτικό σύστημα αναπαράγει, με υφιστάμενες κοινωνικές και οικονομικές ανισότητες, περιορίζοντας, σε μεγάλο βαθμό, την κοινωνική και εκπαιδευτική κινητικότητα των φοιτητών. Οι μη προνομιούχες οικογένειες έχουν να αντιμετωπίσουν το υψηλό κόστος των ιδιωτικών φροντιστηρίων, που έχει γίνει δυσβάστακτο, ιδιαίτερα σε περιόδους αλλεπάλληλων κρίσεων. Η αδυναμία του εκπαιδευτικού μας συστήματος να εφαρμόσει αποτελεσματικό μηχανισμό ενισχυτικής διδασκαλίας για όσους μαθητές έχουν ανάγκη, ο οποίος, μάλιστα, θα λειτουργήσει αντισταθμιστικά, στη λογική των διαβαθμισμένων υπηρεσιών των ιδιωτικών φροντιστηρίων, καταδεικνύει τα διαχρονικά προβλήματα. Στην απάντηση του Υπουργείου, στις 23/9/2022, στην ερώτησή μας, με αριθμό πρωτοκόλλου 6788, την 1/8/2022, και θέμα «Επιτακτική η ανάγκη να ιδρυθούν άμεσα τα νέα τμήματα ένταξης», μας απαντήσατε ότι δεν ορίζεται ο χρόνος έναρξης λειτουργίας των προς ίδρυση τμημάτων ένταξης, βρίσκεται σε εξέλιξη.

Στο άρθρο 8, αναφέρεται ότι τα μέρη θα καθιερώσουν συνεργασία για την ενσωμάτωση παιδιών με ειδικές εκπαιδευτικές ανάγκες, μέσω ανταλλαγής πληροφοριών και εμπειριών. Όσον αφορά στην εκπαιδευτική ένταξη μαθητριών και μαθητών με αναπηρία, η έκθεση του Συνηγόρου του Πολίτη βρίσκει πολλές δυσκολίες, στην εφαρμογή της. Για παράδειγμα, ένας αναπληρωτής εκπαιδευτικός τοποθετήθηκε σε σχολική μονάδα του Νομού Χανίων, όπου φοιτούσαν 6 μαθητές, για τους οποίους υπήρχαν εγκεκριμένα αιτήματα, για στήριξη πλήρους ωραρίου, με συνέπεια, να αντιστοιχούν τέσσερις ώρες υποστήριξης, την εβδομάδα, για καθένα απ’ αυτούς. Υπενθυμίζεται ότι το μέτρο της στήριξης θα πρέπει να παρέχεται, πλήρως και όχι μερικώς, καθώς οι μαθητές των οποίων εγκρίθηκαν τα αιτήματα, βάσει της εισήγησης των αρμοδίων ΚΕ.Δ.Α.Σ.Υ., δικαιούνται παράλληλης στήριξης πλήρους ωραρίου.

Σε σύνολο 1.241 εγκεκριμένων αιτημάτων στις Διευθύνσεις Δευτεροβάθμιας Εκπαίδευσης, που έστειλαν στοιχεία στο Συνήγορο, πραγματοποιήθηκαν 638 προσλήψεις αναπληρωτών εκπαιδευτικών. Μόνο το 47,3 των αιτημάτων καλύφθηκε με παροχή παράλληλης στήριξης για το σύνολο των προβλεπόμενων μαθημάτων και ωρών. Διαπιστώνεται επίσης, ότι αρκετές σχολικές μονάδες ειδικής αγωγής και εκπαίδευσης δεν διαθέτουν σχολικό νοσηλευτή, επί σειρά ετών, μολονότι σε αυτές φοιτά σημαντικός αριθμός μαθητών και μαθητριών, με σοβαρά προβλήματα υγείας.

Επιδιώκεται με το άρθρο 9, η συνεργασία για τη βελτίωση της επαγγελματικής εκπαίδευσης και της εκπαίδευσης ενηλίκων. Το σχολικό έτος 2020-2021, στις δομές Ε.Ε.Ε.ΕΚ. της Δευτεροβάθμιας Εκπαίδευσης φοίτησαν 116.704 μαθητές. Αυτό σημαίνει ότι μόνο ένας στους τρεις μαθητές επιλέγουν να πάνε σε κάποιο ΕΠΑΛ, στη Δευτεροβάθμια Εκπαίδευση και μόνο το 37% των μαθητών στα ΕΠΑΛ, είναι κορίτσια. Από όσους επιλέγουν τεχνική και επαγγελματική εκπαίδευση, η συντριπτική πλειοψηφία, 93%, επιλέγει τα ΕΠΑΛ και στις άλλες δομές ενδοσχολικής κατάρτισης και μόνο το 7% πηγαίνει στο ΕΠΑΣ μαθητείας. Στην Ευρωπαϊκή Ένωση, συμβαίνει το αντίθετο, σε ποσοστό 70% επιλέγουν τη μαθητεία.

Το άρθρο 10 χρήζει διευκρινίσεων, καθώς προβλέπεται η προσφορά υποτροφιών και προπτυχιακές και μεταπτυχιακές σπουδές, κάθε χρόνο, όμως, το ζήτημα είναι ποιες θα είναι οι προϋποθέσεις, για τη χορήγηση των υποτροφιών.

Στο άρθρο 11, προβλέπεται η ανταλλαγή μελών Ακαδημιών και του διδακτικού προσωπικού των πανεπιστημίων για επισκέψεις μελέτης και την ανταλλαγή εμπειριών. Πάλι γίνεται λόγος για ανταλλαγή εμπειριών, αν και εν πρώτοις κρίνεται θετικά. Ποιο θα ήταν το όφελος από αυτή την ανταλλαγή στο ελληνικό εκπαιδευτικό σύστημα;

  Εδώ οφείλουμε να αναφέρουμε ότι μεγάλη είναι η εκκρεμότητα με τα επαγγελματικά δικαιώματα των πτυχιούχων των ελληνικών πανεπιστημίων. Οι Σχολές Μηχανικών των πανεπιστημίων, που δεν είναι Πολυτεχνικές, ιδρύθηκαν το 2019, έγιναν πενταετών σπουδών, όπως οι Πολυτεχνικές, αλλά δεν έγιναν αντίστοιχες και ισοδύναμες με αυτές.

Ο νόμος 4610/2019 αναφέρει, στην παράγραφο 4 του άρθρου 66, ότι «Με απόφαση των Υπουργών Υποδομών και Μεταφορών και Παιδείας, Έρευνας και Θρησκευμάτων καθορίζονται τα κριτήρια και οι προϋποθέσεις, που πρέπει να πληρούνται, ώστε ένα Τμήμα Σχολής Μηχανικών να θεωρηθεί αντίστοιχο με τμήμα Πολυτεχνικής Σχολής, καθώς και ο τρόπος, με τον οποίο πιστοποιείται η τήρηση των προϋποθέσεων αυτών». Ο νόμος δημοσιεύτηκε στο ΦΕΚ 70, στις 7 Μαΐου του 2019 και η απόφαση του Υπουργείου Παιδείας, με την οποία καθορίζονται τα κριτήρια αντιστοιχίας, δημοσιεύτηκε στο ΦΕΚ, στις 3 Αυγούστου του 2022. Χρειάστηκαν, δηλαδή, περισσότερα από τρία χρόνια, για να οριστούν τα κριτήρια. Μετά πρέπει να οριστεί μία επιτροπή, που θα αποφασίσει, για την αντιστοιχία των τμημάτων. Θα έχουμε διαφωνίες, προσφυγές στο ΣτΕ και τελικά λύση δεν θα έχουμε. Το ότι χρειάστηκαν τρία χρόνια, για να οριστούν τα κριτήρια αναγνώρισης των τμημάτων, ως πολυτεχνικά, είναι η καλύτερη απόδειξη ότι το Υπουργείο Παιδείας και το συναρμόδιο Υποδομών και Μεταφορών δεν θέλουν να λύσουν το πρόβλημα.

Στο άρθρο 14, επισημαίνεται ότι τα δύο μέρη θα καταρτίσουν περιοδικά προγράμματα στον τομέα της εκπαίδευσης, στα οποία θα ορίζονται συγκεκριμένες δραστηριότητες. Αδιευκρίνιστα ζητήματα παραμένουν το τι θα περιλαμβάνουν αυτά τα περιοδικά προγράμματα, τι διαρκείας θα είναι, ποια θα τα υλοποιούν.

Με το άρθρο 16, προβλέπεται η σύσταση μιας μικτής επιτροπής, για τη συνεργασία, στον τομέα της εκπαίδευσης. Πρόκειται για μία αόριστη διάταξη, αφού δεν διευκρινίζεται ούτε από ποιους ακριβώς θα οριστεί η μικτή επιτροπή, ούτε με τι κριτήρια θα επιλεγούν τα μέλη της, ούτε η διάρκεια της θητείας τους και ούτε φυσικά, αν θα υπάρχει κάποιο αντάλλαγμα για τις υπηρεσίες τους.

Αναφορικά με τη μετατροπή του 26ου Γυμνασίου Αθηνών, σε Πειραματικό Σχολείο, στις 8/4/2022, σας υποβάλλαμε ερώτηση, σε συνδυασμό με ΑΚΕ, με αριθμό κατάθεσης, 185/4568. Στην απάντησή σας, μας επισυνάψατε τα ακόλουθα. Πρώτον, την πράξη της Διοικούσας Επιτροπής Πρότυπων και Πειραματικών Σχολείων. Δεύτερον, το έγγραφο του Προέδρου της ΔΕΠΠΣ. Τρίτον, το απόσπασμα πρακτικού του Δ.Σ. του ΙΕΠ..

Όσον αφορά στο 4ο έγγραφο, που ζητήσαμε, δηλαδή, στην αίτηση - εισήγηση της Διεύθυνσης Δευτεροβάθμιας Εκπαίδευσης Α΄ Αθήνας για τη μετατροπή του 26ου Γυμνασίου Αθήνας σε Πειραματικό, αναφέρατε ότι «η αίτηση της ΔΔΕ Α΄ Αθήνας κατατέθηκε από τον προϊστάμενο της διεύθυνσης, σε ειδική ηλεκτρονική πλατφόρμα». Προσπαθήσαμε να ανακτήσουμε το εν λόγω έγγραφο από την ειδική ηλεκτρονική πλατφόρμα «πληροφοριακό σύστημα υποβολής αίτησης για χαρακτηρισμό σχολικής μονάδας ως Πρότυπο ή Πειραματικό Σχολείο του ΙΕΠ», στο οποίο, όπως ήταν αναμενόμενο, διαπιστώσαμε ότι δεν είχαμε πρόσβαση. Η απόκριση του συστήματος ήταν ότι «Ο λογαριασμός δεν έχει δικαίωμα να προσπελάσει τη σελίδα. Παρακαλούμε αποσυνδεθείτε». Προφανώς, η αίτηση - εισήγηση της Διεύθυνσης Δευτεροβάθμιας Εκπαίδευσης Α΄ Αθήνας για τη μετατροπή του 26ου Γυμνασίου Αθήνας σε Πειραματικό, είναι το πλέον καθοριστικό, αφού καταδεικνύει την αναγκαιότητα της μετατροπής. Για ποιους λόγους δεν μας χορηγήσατε αντίγραφο της αίτησης - εισήγησης της Διεύθυνσης Δευτεροβάθμιας Εκπαίδευσης Α΄ Αθήνας, για τη μετατροπή του 26ου Γυμνασίου Αθήνας σε Πειραματικό Σχολείο;

Καταθέσαμε ερώτηση, την οποία ποτέ δεν μας απαντήσατε, στις 22/8/2022, με αριθμό πρωτοκόλλου 6851 και θέμα «Σχετικά με την έρευνα για την εφαρμογή της τράπεζας θεμάτων διαβαθμισμένης δυσκολίας από το ΙΕΠ». Προς μεγάλη μας έκπληξη, παρατηρήσαμε ότι στο σχετικό ερωτηματολόγιο προς τους εκπαιδευτικούς, δεν υπήρχαν φίλτρα εισαγωγής, κωδικοί ή ό,τι άλλο θα εξασφάλιζε ότι αυτός, που συμμετέχει, στην έρευνα, θα ανήκει στην ομάδα - στόχο. Δηλαδή, όποιος ήθελε μπορούσε να συμπληρώσει απάντηση στα ερωτήματα της έρευνας, όσες φορές, ήθελε και μάλιστα από τον ίδιο υπολογιστή. Και σας ρωτούμε υπό τις παραπάνω περιγραφόμενες πλημμελείς συνθήκες οργάνωσης, πώς εξασφαλίζεται η αξιοπιστία και εγκυρότητα της ως άνω έρευνας; Είναι ο ανωτέρω περιγραφόμενος ενδεδειγμένος επιστημονικός τρόπος, για να εξαχθούν αξιόλογα συμπεράσματα και να σχεδιαστούν βελτιωτικές παρεμβάσεις προς κατάρτιση της τράπεζας θεμάτων της Γ΄ Λυκείου;

Στις 20/5/2022, με αριθμό πρωτοκόλλου 5333, καταθέσαμε ενώπιόν σας, ερώτηση με τίτλο «Διευκρινίσεις επί της Οδηγίας για τη διαχείριση των απουσιών την τρέχουσα σχολική χρονιά» και ζητούσαμε διευκρινίσεις, για το πώς προσδιορίζονται οι αντικειμενικοί λόγοι ανωτέρας βίας και μας παραπέμψατε, σε προηγούμενη απάντησή σας, που δεν έλεγε τίποτε άλλο, εκτός από το ό,τι ακριβώς αναφερόταν στην εγκύκλιο, που στείλατε.

 Επιπρόσθετα, οι εκπαιδευτικοί ζητούν άρση της επιβολής των τιμωρητικών μέτρων στους ανεμβολίαστους συναδέλφους τους, σχετικά με την υποχρέωση επί πληρωμή διενέργειας εργαστηριακού διαγνωστικού ελέγχου των μη εμβολιασμένων και μη νοσησάντων εκπαιδευτικών.

 Σύμφωνα με την Εγκύκλιο του ΥΠΕΘ 108730 ΓΔ 4 8.9.2022, τονίζουν ότι σήμερα, που έχει αποδειχθεί ότι οι υποθέσεις για τη μετάδοση της νόσου από τους ανεμβολίαστους έχει καταρρεύσει, είναι καιρός να λήξει η οικονομική αφαίμαξη των συναδέλφων τους, ειδικά τώρα, που ο μισθός τους έχει πληγεί σοβαρά από την έκρηξη της ακρίβειας και ζητούν δωρεάν rapid test και PCR test για όλες και όλους τους εκπαιδευτικούς και τους μαθητές.

Σχετικά, τέλος, με τα προβλήματα, που δημιουργήθηκαν από τις κενές θέσεις, συνεπεία της ελάχιστης βάσης εισαγωγής, αν θέλει το Υπουργείο Παιδείας, πραγματικά, να αποκλείσει τους μαθητές του 2 του 3 και του 4, όπως αρχικά έλεγε, μπορεί να το κάνει πολύ εύκολα, χωρίς να δημιουργεί τα προβλήματα, που είδαμε, με πολλές κενές θέσεις, σε σχολές και τμήματα.

Ενιαίος συντελεστής 0,65, ως ελάχιστο συντελεστή για όλα τα τμήματα όλων των πεδίων. Έτσι θα εξασφαλιστεί ότι αποκλείονται οι μαθητές χαμηλών επιδόσεων και δεν δημιουργούνται κενές θέσεις σε ένα τμήμα και υπερφόρτωση στα άλλα αντίστοιχα με αυτό τμήματα.

Εμείς στην Ελληνική Λύση πιστεύουμε ότι η εκπαίδευση αποτελούσε και αποτελεί ένα από τα βασικότερα αγαθά και χαρακτηριστικά του ανθρώπου και θα πρέπει να είναι στις βασικές μέριμνες και φροντίδες κάθε κράτους. Όπως ένα κτίσμα χρειάζεται γερά θεμέλια για να αντέξει στο χρόνο, έτσι πρέπει να υπάρξουν σωστές βάσεις στην εκπαίδευση, ώστε να δημιουργηθούν σωστοί πολίτες με γνώσεις και αρχές. Σας ευχαριστώ.

Η Ελληνική Λύση, κύριε Πρόεδρε, επιφυλάσσεται επί της Ολομέλειας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Ευχαριστώ πολύ, κύριε Πρόεδρε.

 Έρχεται προς κύρωση, στη δική μας Επιτροπή, η Εκπαιδευτική Συμφωνία, μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου, η οποία υπεγράφη, στην Παγκόριτσα, στις 26 Ιουνίου του 2015. Προφανώς και αυτή η διεθνής Συμφωνία, η διακρατική σύμβαση, μετά την κύρωσή της, αποκτά την αυξημένη ισχύ του άρθρου 28, παράγραφος 1 του Συντάγματος, θα αποτελεί, δηλαδή, αναπόσπαστο μέρος του Ελληνικού Δικαίου και θα υπερισχύει από κάθε άλλη διάταξη νόμου.

 Η συγκεκριμένη Συμφωνία αναφέρεται με γενικές, κυρίως, διατυπώσεις στην προώθηση της συνεργασίας των δύο κρατών, στον τομέα της εκπαίδευσης και αφορά στο πλήρες φάσμα αυτής.

Δεν πιστεύω, κύριε Πρόεδρε, ότι έχει κανένα νόημα να αναπαράγω το περιεχόμενο της Συμφωνίας ή να αναφερθώ σε ειδικότερα σημεία της.

 Η Συμφωνία, ασφαλώς, κινείται στη σωστή κατεύθυνση και ανταποκρίνεται στην ανάγκη αμοιβαίας επωφελούς συνεργασίας μεταξύ των κρατών.

Στη συγκεκριμένη περίπτωση, ανταποκρινόμαστε στην ανάγκη αυτή, μάλλον καθυστερημένα, αν συνυπολογίσουμε ότι το Μαυροβούνιο είναι ανεξάρτητο, από το 2006.

 Το κείμενο της Συμφωνίας είναι, βέβαια, πολύ γενικόλογο, επομένως, η ικανοποιητική και επωφελής εφαρμογή του θα εξαρτηθεί από την ενεργητικότητα και την προσήλωση, που θα επιδείξουν οι υπεύθυνοι των δύο μερών στην υλοποίηση αυτής.

 Θα θέλαμε, κύριε Πρόεδρε, να είμαστε αισιόδοξοι ότι τα δύο μέρη θα εξαντλήσουν κάθε δυνατότητα για τη μεγιστοποίηση της αμοιβαίας ωφέλειας, με την εφαρμογή αυτής της Συμφωνίας.

Σε κάθε περίπτωση, για μια τέτοια συμφωνία, που αφορά στη συνεργασία των δύο χωρών, ειδικά στον τομέα της εκπαίδευσης και μάλιστα σε όλη την κλιμάκωσή της, από την προσχολική μέχρι και την εκπαίδευση των μεγαλύτερων ηλικιών, είναι μάλλον αδύνατον να εφεύρεις επιφυλάξεις, πολύ περισσότερο, να έχεις κάποια άρνηση.

Η προώθηση της αυτοτελούς συνεργασίας, μεταξύ των χωρών, αποτελεί αναμφίβολα θετικό πλαίσιο για την ανάπτυξη δεσμών φιλίας μεταξύ των χωρών και των λαών. Εδώ αυτό έχει μια ιδιαίτερη σημασία, επειδή η αντισυμβαλλόμενη είναι μια βαλκανική χώρα, ακριβώς, γιατί όλες οι χώρες των Βαλκανίων έχουν πραγματική ανάγκη για την όσο το δυνατόν μεγαλύτερη σύσφιξη και αναβάθμιση των μεταξύ τους σχέσεων και δεν χρειάζεται, βεβαίως, πολιτικά να το αναλύσω αυτό.

Σε κάθε περίπτωση, επειδή φαντάζομαι ότι κανείς δεν μπορεί να έχει αρνητική στάση σε τέτοιου είδους συμφωνίες και στη συγκεκριμένη Συμφωνία, φυσικά, υπάρχει ένα εύλογο ερώτημα μόνο, κύριε Πρόεδρε, που θα ήθελα, παρακαλώ πολύ, να απαντηθεί, αν είναι αυτό δυνατό, από τον κύριο Υπουργό, για ποιους λόγους υπάρχει τόσο μεγάλη καθυστέρηση για την κύρωση αυτής της Συμφωνίας, που έχει υπογραφεί, από τον Ιούνιο του 2015 και έρχεται πάνω από 7 χρόνια μετά στη Βουλή των Ελλήνων.

Ελπίζω, κύριε Υπουργέ, να έχω μια συγκεκριμένη απάντηση.

 Κύριε Πρόεδρε, ψηφίζουμε θετικά.

 Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ, κυρία Σακοράφα.

Το λόγο έχει ο κύριος Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Σήμερα, πράγματι, έρχεται προς Κύρωση η Εκπαιδευτική Συμφωνία μεταξύ Κυβερνήσεως της Ελλάδος και της Κυβερνήσεως του Μαυροβουνίου, η οποία έχει υπογραφεί, από το 2015, όπως σωστά παρατήρησε η κυρία Σακοράφα, αλλά και οι προηγούμενοι ομιλητές. Έρχεται να καλύψει ένα κενό, το οποίο υπάρχει στις διμερείς εκπαιδευτικές σχέσεις, τονίζω εκπαιδευτικές και όχι μορφωτικές, μετά την ανεξαρτησία της Δημοκρατίας του Μαυροβουνίου, το 2006. Ως τότε, το κενό κάλυπτε μια μορφωτική - το τονίζω - και όχι εκπαιδευτική συμφωνία του 1959, μεταξύ της Ελλάδας και της Γιουγκοσλαβίας, η οποία ανατράπηκε, εκ των πραγμάτων, λόγω των τραγικών εξελίξεων στην ομόσπονδη Δημοκρατία της Γιουγκοσλαβίας.

Θα ξεκινήσω, με κάποιες παρατηρήσεις και σχόλια, ως προς το θέμα της καθυστερήσεως.

Πράγματι, έρχεται με καθυστέρηση. Ενώ υπεγράφη, το 2015, η Κυβέρνηση ΣΥΡΙΖΑ – ΑΝ.ΕΛ., η οποία το υπέγραψε, δεν το έφερε και πρέπει να ομολογήσω ότι και εμείς δεν το φέραμε τρία χρόνια μετά. Αυτό οφείλεται στο μεγάλο νομοθετικό φόρτο, τον οποίον είχαμε, ήταν περισσότερα από 350 νομοσχέδια, τα οποία ήρθαν για άλλα θέματα.

Επίσης, θέλω να διαφωνήσω σε ένα άλλο σημείο, που έθεσε ο κ. Δελής, ο οποίος είναι συνήθως προσεκτικός στις παρατηρήσεις του. Σχολίασε, λέγοντας, πως έρχεται μια πενταετούς διάρκειας Συμφωνία λίγο καιρό, πριν λήξει.

Η Συμφωνία, βάσει του άρθρου 18, αν το διαβάσατε προσεκτικά, αρχίζει να ισχύει από τη στιγμή, που έχουν ανταλλαγεί τα όργανα επικυρώσεως, δηλαδή, η πενταετής περίοδος αρχίζει από την περίοδο, που έχει ολοκληρωθεί η Κύρωση της Συμφωνίας. Επομένως, η Συμφωνία αυτή, δεν ισχύει ήδη και λήγει, αλλά θα αρχίσει η πενταετής διάρκεια, αφ’ ηςστιγμής ανταλλαγούν τα όργανα της επικυρώσεως Συμφωνίας.

Τώρα, έρχομαι σε δύο σημεία, τα οποία ανέφερε ο Εισηγητής της Μειοψηφίας, της Αξιωματικής Αντιπολίτευσης.

Ξεκινώ από το πρώτο. Αν διαβάσετε προσεκτικά, κύριε συνάδελφε, τη Συμφωνία, θα δείτε ότι το άρθρο 11 αναφέρεται στα Α.Ε.Ι., απλώς δεν διαβάσατε πλήρως τη Συμφωνία και προφανώς γι’ αυτό δεν είδατε ότι το άρθρο 11 αναφέρεται στα Α.Ε.Ι. της χώρας και στην ανταλλαγή καθηγητών.

Το δεύτερο και πιο βασικό, το οποίο πρέπει να το ξέρουμε, όταν φέρνουμε τέτοιου είδους συμφωνίες και όταν μιλάμε για τέτοιου είδους συμφωνίες, είναι ότι πρόκειται για κύρωση συμφωνίας. Δεν αλλάζει το κείμενο, είναι αυτό, το οποίο μας έρχεται. Άμα αλλάξει το κείμενο, θα πρέπει να γυρίσουμε πίσω στο Μαυροβούνιο και να εξηγήσουμε για ποιο λόγο δεν την κυρώνουμε, πράγμα το οποίο είναι προφανές πως θα δημιουργήσει διπλωματικό πρόβλημα και μετά να επανέλθουμε να τους εξηγήσουμε ότι γι’ αυτό το λόγο δεν γίνεται και ότι θέλουμε να προσθέσουμε κάτι ακόμη και να την ξαναφέρουμε μετά, πάλι στη Βουλή, προς κύρωση.

Επιπλέον, υπάρχει και ένα άλλο σημείο. Η συγκεκριμένη Συμφωνία έχει ήδη κυρωθεί από το Μαυροβούνιο, από το 2017.

Επομένως, είναι δώρον άδωρον  να πάμε για μια Συμφωνία, η οποία έχει ήδη κυρωθεί από την άλλη πλευρά και να τους πούμε ότι υπαναχωρούμε, γιατί θέλουμε να προσθέσουμε κάτι.

Αν θέλετε τη γνώμη μου, ευρύτερα για τη Συμφωνία, γιατί έχει τύχει να δουλέψω στο Μαυροβούνιο, την περίοδο 1999 – 2000. Είχα την τιμή τότε να δουλεύω για το Συμβούλιο της Ευρώπης και είχα βοηθήσει στη δημιουργία του Κώδικα Διοικητικής Διαδικασίας του Μαυροβουνίου. Είναι μια μικρή βαλκανική χώρα, η οποία, υπό αντίξοες συνθήκες, προσπαθεί να ορθοποδήσει, στο δύσκολο περιβάλλον των Δυτικών Βαλκανίων. Το Μαυροβούνιο έχει αναπτύξει δεσμούς με την Ευρωπαϊκή Ένωση και έχει αναπτύξει δεσμούς, με τη Δύση γενικότερα. Το μέγεθός της, όμως, είναι πολλές φορές απαγορευτικά μικρό, για να κάνουμε κάτι πολύ μεγάλο.

Θα περίμενα, κύριε συνάδελφε, ότι θα υπογράφαμε μια μορφωτική συμφωνία και όχι μία εκπαιδευτική συμφωνία, η οποία εκ των πραγμάτων έχει περιορισμένο αντίκρισμα, διότι η εκπαιδευτική συμφωνία αφορά στα θέματα του Υπουργείου Παιδείας. Η μορφωτική συμφωνία περιλαμβάνει και θέματα Υπουργείου Παιδείας, αλλά και θέματα πολιτισμού, που μας ενδιαφέρουν, διότι έτσι αποδεικνύεται η πολιτισμική σχέση μεταξύ λαών, οι οποίοι βρίσκονται στην ίδια γεωγραφική περιοχή.

Για μένα τo πιο σημαντικό σημείο είναι ότι για την υλοποίηση της Συμφωνίας θα

συσταθεί μια μικτή επιτροπή από μέλη, που θα οριστούν, από τις δύο χώρες και θα καταρτίζει περιοδικά προγράμματα συνεργασίας. Αυτό σημαίνει ότι έχουμε τη δυνατότητα, με το πέρασμα των ετών, να αναπτύξουμε τις διμερείς μας σχέσεις και να μπορέσουμε να

εμβαθύνουμε και στην προσχολική και στην πρωτοβάθμια και στη δευτεροβάθμια και στην

επαγγελματική, αλλά και στην ανώτερη και ανώτατη εκπαίδευση, βάσει του άρθρου 11 της

Συμφωνίας.

Το θέμα ότι προχωρούμε, μετά το 1959, σε μια Εκπαιδευτική Συμφωνία, είναι εκ των

πραγμάτων πολύ θετικό. Από εκεί και πέρα, όπως όλες οι συμφωνίες τέτοιου χαρακτήρα είναι γενικόλογες, διότι απομένει στις μικτές αυτές επιτροπές να προχωρήσουν σε εξειδίκευση των συγκεκριμένων διατάξεων.

Δεν θα ήθελα κάτι άλλο να προσθέσω, κύριε Πρόεδρε, επί του παρόντος. Τα άλλα αύριο στην κύρωση της Συμφωνίας, στην Ολομέλεια.

Είναι πολύ θετικό ότι προχωρούμε σε δεσμούς, αυτή τη στιγμή. Τα Βαλκάνια, για πολλά χρόνια, αποτελούν τη μαύρη τρύπα της Ευρώπης. Κάποια στιγμή, για να ξορκίσει το κακό, η Ευρωπαϊκή Ένωση τους έδωσε ένα γενικόλογο τίτλο «Νοτιοανατολική Ευρώπη». Στη συνέχεια, δεν πολυπερπάτησε αυτός ο τίτλος, αφήστε δε που μια σειρά από κράτη των Βορείων Βαλκανίων δεν ήθελαν να θεωρούν ότι ανήκουν στα Βαλκάνια. Επί παραδείγματι, η Κροατία ή η Σλοβενία, μέλη της Γιουγκοσλαβίας ακόμη και σήμερα, αντιδρούν στην ιδέα ότι μπορεί να ανήκουν στα Βαλκάνια, οπότε σιγά - σιγά εγκαταλείφθηκε ο όρος «Νοτιοανατολική Ευρώπη» και υιοθετήθηκε ο όρος «Δυτικά Βαλκάνια», τα οποία αποτελούν την πίσω αυλή ολόκληρης της ευρωπαϊκής χερσονήσου.

Είναι οι χώρες εκείνες, οι οποίες έχουν πολλά προβλήματα και με τους θεσμούς και με τον εκδημοκρατισμό και με την πορεία τους την οικονομική, με τη μετάβασή τους από ένα κομμουνιστικό καθεστώς σε ένα καθεστώς ελεύθερης οικονομίας. Είναι θετικό, λοιπόν, ότι με αυτή τη Συμφωνία, η Ελλάδα, η οποία εκ των πραγμάτων έχει πολύ σημαντικό ρόλο στην ευρύτερη περιοχή των Βαλκανίων, αναπτύσσει σχέσεις, με ένα από τα μικρά κράτη της περιοχής, με το οποίο, παραδοσιακά, έχουμε πολύ καλές σχέσεις.

Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Υπουργέ.

Θα ήθελα, κλείνοντας και πριν προχωρήσουμε στην ψηφοφορία, επειδή αναφέρθηκε, νομίζω, από κάποιον από τους Εισηγητές το θέμα των υποτροφιών, να πούμε εδώ ότι είναι πάγια τακτική οι υποτροφίες των φοιτητών κάθε κράτους, σε περιπτώσεις αμοιβαίας συμφωνίας, να καλύπτονται από το κράτος, από το οποίο προέρχονται οι φοιτητές αυτοί, ενώ οι υποτροφίες των δικών μας φοιτητών διεκπεραιώνονται, μέσω του Ιδρύματος Κρατικών Υποτροφιών, μέσω κανόνων, που είναι σταθεροί, σε αντίστοιχες συμφωνίες.

Ορίστε, κύριε Υπουργέ, έχετε το λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Αν μπορώ, να προσθέσω κάτι πάνω σε αυτό. Μέχρι προσφάτως - γιατί λόγω του κορονοϊού έπαψαν να δίδονται υποτροφίες - το κενό, το οποίο υπήρχε σε αυτό το θέμα, καλυπτόταν από τη Μορφωτική Συμφωνία του 1959. Δηλαδή, η Μορφωτική Συμφωνία του 1959, για τη Γιουγκοσλαβία, κάλυπτε τις περιπτώσεις υποτροφιών, που είχαν δοθεί, αμοιβαίως, με τον τρόπο, με τον οποίον περιγράψατε, προηγουμένως. Δηλαδή, υπήρχε νομοθετικό πλαίσιο, δεν είναι εν κενώ, που γίνεται, αυτή τη στιγμή, αλλά τώρα το προσδιορίζουμε στις ανάγκες ενός νέου κράτους, που έχει δημιουργηθεί, στην περιοχή μας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Ολοκληρώνεται η συζήτηση για το σχέδιο νόμου του Υπουργείου Παιδείας και Θρησκευμάτων και ερωτώνται οι Εισηγητές και οι Ειδικοί Αγορητές, αν γίνεται δεκτό το σχέδιο νόμου «Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβούνιου» επί της αρχής, επί των άρθρων και στο σύνολό του.

 **ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Υπέρ.

 **ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας) :** Υπέρ.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Υπέρ.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Παρών.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ):** Επιφύλαξη.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Υπέρ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Παιδείας και Θρησκευμάτων «Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου» έγινε δεκτό επί της αρχής, επί των άρθρων και στο σύνολό του, κατά πλειοψηφία.

 Λύεται η συνεδρίαση.

Στο σημείο αυτό γίνεται η γ' ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Καππάτος Παναγής, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Γκιόκας Ιωάννης, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 16.20' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**